MP didakwa buat kenyataan timbul kegentaran awam
JOHOR
BAHRU: Ahli Parlimen Kuantan (MP) Fuziah Salleh mengaku tidak bersalah di
Mahkamah Majistret, di sini semalam  terhadap pertuduhan membuat kenyataan menerusi
Facebook yang boleh menyebabkan kegentaran awam, awal bulan ini. Fuziah,
61, yang juga bekas Timbalan Menteri di Jabatan Perdana Menteri, membuat
pengakuan itu selepas pertuduhan dibacakan jurubahasa di hadapan Majistret R.
Salini. Mengikut
kertas pertuduhan, Ahli Parlimen itu didakwa membuat kenyataan menerusi akaun
Facebook ‘Fuziah Salleh’ di pautan https://www.facebook.com/YBFuziahSalleh,
yang boleh menyebabkan kegentaran kepada awam di Taman Imigresen, Jalan Tasek
Utara, kira-kira jam 10 malam, 9 April lepas. Beliau
didakwa mengikut Seksyen 505(b) Kanun Keseksaan yang memperuntukkan hukuman
maksimum penjara dua tahun atau denda atau kedua-duanya, jika sabit kesalahan. Pendakwaan
dikendalikan Timbalan Pendakwa Raya Nor Azizah Mohamad, manakala Fuziah
diwakili peguam Hassan Karim dan John Fernandez. Mahkamah
menetapkan wang jaminan sebanyak RM3,000 dengan seorang penjamin dan 16 Jun
depan untuk sebutan semula. Terdahulu,
sebelum prosiding dimulakan, Hassan membuat bantahan dan memohon mahkamah
supaya anak guamnya dibebaskan dengan alasan anak guamnya tidak diberikan notis
awal, terhadap pertuduhan mengikut Seksyen 505 (b) Kanun Keseksaan. Hassan
mendakwa Fuziah seolah-olah diserang hendap kerana tidak dimaklumkan akan
dituduh mengikut seksyen terbabit. Namun,
Nor Azizah dalam hujahannya berkata saman sudah diserahkan sendiri kepada
Fuziah di Kuantan, Selasa lepas di mana di dalam kandungan saman menyatakan
tertuduh perlu menjawab satu pertuduhan terhadapnya mengikut Seksyen 505 (b)
Kanun Keseksaan. Terdahulu,
Fuziah yang berbaju kurung jingga, tiba kira-kira jam 8.20 pagi di pekarangan
Kompleks Mahkamah Johor Bahru diiringi suaminya Russly Abdul Rahman, dan
beberapa penyokong. – BERNAMA 
See author's posts
